Vrou steek glo man oor geld dood | Maroela Media
Kapt. Jackson Manatha, woordvoerder van die polisie, het gesê die man en vrou het albei 'n tradisionele seremonie in die Ngxutyana-nedersetting naby Willowvale bygewoon. "Omstreeks 21:00 het 'n rusie tussen die twee ontstaan, na bewering oor geld, wat vermoedelik tot die man se dood gelei het," het Manatha gesê.
"Die vrou het na bewering 'n mes uitgeruk en die man in sy bolyf gesteek. Hy is op die toneel dood." Volgens Manatha kan die man se naam nie bekendgemaak word voordat al sy naasbestaandes van sy dood ingelig is nie.
"Die vrou is op die plek in hegtenis geneem en die mes wat glo tydens die moord gebruik is, is in haar besit gevind," het hy gesê. Die vrou sal Maandag in die Willowvale-landdroshof verskyn.